18 kes baharu positif Covid-19
SHEILA ZAIDI KUCHING: Sarawak merekodkan lapan belas lagi kes baharu
positif COVID-19 semalam menjadikan jumlah bilangan kes di Sarawak sebanyak 306
kes sejak kes positif pertama dilaporkan pada 13 Mac 2020. Menteri Pelancongan, Kebudayaan dan Kesenian Datuk Abdul
Karim Rahman Hamzah berkatra, daripada 18 kes tersebut, 14 kes dirawat di
Hospital Umum Sarawak (HUS), sementara tiga kes di Hospital Sibu dan satu kes
dirawat di Hospital Miri. “Sebanyak 67 kes baharu Orang Yang Disyaki (PUI)
dilaporkan semalam menjadikan jumlah keseluruhan sebanyak 1,864 kes. “Daripada jumlah tersebut, 1,503 kes adalah negatif dan
55 kes PUI masih menunggu keputusan makmal,” katanya. Beliau berkata demikian kepada pemberita dalam satu
sidang media Jawatankuasa Pengurusan Bencana Negeri (JPBN) Sarawak di Wisma
Bapa Malaysia semalam. Menurut Karim, Kuching mencatatkan seramai 38 PUI semalam
diikuti Samarahan 14, Miri (lima), Betong (tiga), Bintulu (dua) dan
masing-masing seorang di Bau, Saratok, Sarikei, Sibu dan Marudi. Berkenaan dengan kekurangan kemudahan serta keperluan
yang terdapat di hospital pula, Karim memberitahu bahawa  kerajaan Persekutuan dan kerajaan negeri
saling bekerjasama dalam mengatasi sebarang kekangan yang dihadapi. Katanya, walaupun Kesihatan merupakan di bawah bidang
kuasa Persekutuan, dalam situasi seperti ini, kerajaan negeri akan menanganinya
bersama-sama. Oleh sebab itulah JPBN Sarawak ditubuhkan bagi memudahkan
lagi urusan di peringkat negeri, katanya. Tambahnya, dalam menghadapi kekurangan kemudahan dan
keperluan seperti topeng muka, mesin ventilator dan sebagainya, kerajaan negeri
ada membantu dari segi kewangan. Malah, kerajaan negeri turut menerima sumbangan daripada
pihak swasta yang mana semalam sebanyak RM10.91 juta telah disalurkan oleh
pelbagai syarikat korporat. “Semua dana yang diterima ini adalah untuk membantu
kerajaan dalam menangani wabak COVID-19 termasuk untuk pembelian barangan
seperti topeng muka atau keperluan lain yang diperlukan oleh pihak hospital. “Kerajaan sedar akan kekangan yang dihadapi ini tetapi
kadang kala dana tidak menjadi masalah, sebaliknya bekalan tidak mencukupi
daripada pihak pembekal,” katanya. Kata Karim, seluruh dunia sedang menghadapi masalah yang
sama dan ini menyebabkan bekalan-bekalan barangan keperluan ini berkurangan. Kerajaan walaubagaimanapun, akan terus berusaha bagi
memastikan segala kekangan yang dihadapi ini dapat diselesaikan, ujarnya. 
See author's posts
